กลต.ตั้งรองเลขา-ปรับโครงสร้างงานใหม่
ก.ล.ต.แต่ตั้ง "วสันต์ เทียนหอม" ขึ้นรองเลขาธิการ พร้อมตั้งผู้ช่วยเลขาธิการ และผู้อำนวยการ พ่วงปรับโครงสร้างสายงาน มีผลตั้งแต่วันที่ 1 ม.ค.54
9 พ.ย. 2553

ก.ล.ต.แต่ตั้ง "วสันต์ เทียนหอม" ขึ้นรองเลขาธิการ พร้อมตั้งผู้ช่วยเลขาธิการ และผู้อำนวยการ พ่วงปรับโครงสร้างสายงาน มีผลตั้งแต่วันที่ 1 ม.ค.54
รายงานข่าวจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) แจ้งว่าคณะกรรมการก.ล.ต.มีมติแต่งตั้งผู้บริหารพร้อมทั้งปรับปรุงโครงสร้างสายการบังคับบัญชา เพื่อเพิ่มประสิทธิภาพการทำงานเชิงรุก มีผลตั้งแต่วันที่ 1 ม.ค.2554 เป็นต้นไป
ก.ล.ต.ได้แต่งตั้งนายวสันต์  เทียนหอม เป็นรองเลขาธิการ นายประกิด  บุณยัษฐิติ เป็นผู้ช่วยเลขาธิการ รวมทั้งได้เพิ่มตำแหน่งผู้ช่วยเลขาธิการอีกหนึ่งตำแหน่ง โดยแต่งตั้งนางปะราลี  สุคนธมาน ดำรงตำแหน่งดังกล่าว นอกจากนี้ได้แต่งตั้งนางจารุพรรณ  อินทรรุ่ง เป็นผู้อำนวยการฝ่ายกำกับธุรกิจจัดการลงทุน และแต่งตั้งนายธวัชชัย  พิทยโสภณ เป็นผู้อำนวยการฝ่ายงานเลขาธิการ
นอกจากนี้ได้ปรับปรุงสายการบังคับบัญชา โดยนายชาลี  จันทนยิ่งยง  รองเลขาธิการก.ล.ต. เป็นผู้บังคับบัญชาสายงานประกอบด้วย  1.สายงานกำกับดูแลการออกและเสนอขายหลักทรัพย์ โดยมีนายประกิด  บุณยัษฐิติ ผู้ช่วยเลขาธิการ ดูแลงานฝ่ายจดทะเบียนหลักทรัพย์  ฝ่ายส่งเสริมบรรษัทภิบาล  และฝ่ายกำกับบัญชีตลาดทุน 2.สายงานกำกับดูแลผู้ประกอบธุรกิจหลักทรัพย์ โดยมีนายประเวช  องอาจสิทธิกุล  ผู้ช่วยเลขาธิการอาวุโส ดูแลงานฝ่ายกำกับธุรกิจนายหน้าและค้าหลักทรัพย์  ฝ่ายกำกับธุรกิจจัดการลงทุน  และฝ่ายใบอนุญาตธุรกิจหลักทรัพย์ และ 3.สายงานยุทธศาสตร์ตลาดทุน โดยมีนางทิพยสุดา  ถาวรามร  ผู้ช่วยเลขาธิการ ดูแลงานฝ่ายยุทธศาสตร์และการต่างประเทศ  ฝ่ายวิจัยและพัฒนา  และฝ่ายกำกับตลาด   
สำหรับนายวสันต์  เทียนหอม รองเลาธิการจะเป็นผู้บังคับบัญชาสายงานที่ประกอบด้วย 1.สายงานกฎหมายและตรวจสอบ โดยมีนางวรัชญา  ศรีมาจันทร์  ผู้ช่วยเลขาธิการ ดูแลงานฝ่ายตรวจสอบตลาดทุน  ฝ่ายคดี  และฝ่ายกฎหมาย  2.สายงานบริหารองค์กร โดยมีนางปะราลี  สุคนธมาน  ผู้ช่วยเลขาธิการ  ดูแลงานฝ่ายทรัพยากรบุคคล ฝ่ายเทคโนโลยีสารสนเทศและการสื่อสาร  ฝ่ายบริหารทั่วไป และฝ่ายงานเลขาธิการ